इस बारी मीरचंद हुंदी निगड़ी कुड़िया अमरी ने बी अपनी माऊ ते भरजाई दा इशम करदे ते किश सरगी खाने दे सरग्गै करी चौथी दा बर्त रक्खी लेआ। बारें ब’रें दी हौली बरेस ते बिना जल पान कीते चन्न चढ़ने तकरा बलगी, प्हाड़ै जेड्डा ध्याड़ा कट्टना इस बिते आस्तै उन्नां गै औक्खा हा जिन्ना कुसै डबरा दी मच्छियें गी गिट्टे-गिट्टे पानिया च रौह्ना पवै। ध्याड़ा ते निकली गेआ पर स’ञ पौने मगरा घड़ियां किश लम्मियां होंदियां गेइयां। अमरी दा संघा सुक्कन लगा तां ओह्दी माऊ ने उसी आक्खेआ "धीए तूं पानी पी लै, कुड़ियें-चिड़ियें छड़ा तारा चढने तकर गै बलगना चाहिदा।" पर अमरी कु’त्थै मनदी, "जित्थै सो उत्थै कोत्तर।" ओह् बार बार सिढ़ चढ़ियै कोठे पर जंदी ते फ्ही उत्थुआं गै अपनी भरजाई गी आला देइयै सनांदी जे चन्न ते चन्न अजें ओह्दी कुतै भाख बी नेईं लग्गी। एह् ते कुड़िया दा गै हुतलापन हा बरना घरै दियें बड्डियें-बडेरियें गी टकोह्दा पता हा जे चौथी दा चन्न अज्ज चढ़ना ते 9 बजे हा पर इत्थै 10 बजे दे गै कच्छ-कोल लब्भना हा। उस बेल्लै तकरा एह् निक्का सारा मसूम फोहा त्रेहाए दा फामां पेई जाग। एह् सोचियै पन्त मीरचंद होर किश परेशान जरूर होआ करदे हे। ओह् सोचा करदे हे जे कुड़िया गी चन्न चढ़ने तकरा द’ऊं घैंटे आलें-चालें कि’यां लाया जा। लाडली दे जिद्दल स्भाऽ आग्गें कोई जुग्त गै कार करी सकदी ही।